Verdens mest populære feriedestinationer får deres egen Coca-Cola – og tre nordjyske byer er blandt destinationerne.

Det var et kæmpe hit, da Coca-Cola kørte kampagnen ”Share a Coke”, hvor de mest populære pige- og drengenavne stod på mærkaterne. Nu gør de det igen – bare med populære feriedestinationer som Bali og Barcelona. I Danmark kommer syv bynavne til at pryde flaskerne, og hele tre af byerne er nordjyske. Det drejer sig om Blokhus, Skagen og Klitmøller. Colaerne kommer bogstaveligt talt flyvende til de nordjyske byer. Det er nemlig droner, der leverer dem. I Blokhus er de stolte over at lægge navn til colaen i løbet af sommeren, som ankommer onsdag 7. juni klokken 12.30 ved Strandkiosken. - Det er fantastisk, at man vælger Blokhus. Det vidner om, at vi har noget at byde på, og at vi har gjort os bemærket på en god måde, siger Trine Bjerg fra Visit Jammerbugten. Udover Blokhus, Skagen og Klitmøller får også Bornholm, Hornbæk, Svendborg og Marielyst sin egen Coca-Cola.